CELEX: 32021R0140
Language: da
Date: 2021-02-01 00:00:00
Title: Kommissionens gennemførelsesforordning (EU) 2021/140 af 1. februar 2021 om godkendelse af en væsentlig ændring af varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser (»Munster«/»Munster-Géromé« (BOB))

8.2.2021   
               
               
                  DA
               
               
                  Den Europæiske Unions Tidende
               
               
                  L 43/8
               
            
         KOMMISSIONENS GENNEMFØRELSESFORORDNING (EU) 2021/140
         af 1. februar 2021
         om godkendelse af en væsentlig ændring af varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser (»Munster«/»Munster-Géromé« (BOB))
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 2, og
         ud fra følgende betragtninger:
         
                     (1)
                  
                  
                     Kommissionen har i overensstemmelse med artikel 53, stk. 1, første afsnit, i forordning (EU) nr. 1151/2012 behandlet Frankrigs ansøgning om godkendelse af en ændring af varespecifikationen for den beskyttede oprindelsesbetegnelse »Munster«/»Munster-Géromé«, der er registreret i henhold til Kommissionens forordning (EF) nr. 1107/96 (2).
                  
               
                     (2)
                  
                  
                     Ved brev af 8. august 2019 meddelte de franske myndigheder Kommissionen, at der var fastsat en overgangsperiode i henhold til artikel 15, stk. 4, i forordning (EU) nr. 1151/2012 frem til den 31. december 2023 for erhvervsdrivende, der er etableret i Frankrig, og som opfylder betingelserne i nævnte artikel i overensstemmelse med bekendtgørelse af 18. juli 2019 om ændring af bekendtgørelse af 8. november 2018 om ændring af varespecifikationen for den beskyttede oprindelsesbetegnelse »Munster«/»Munster-Géromé«, der blev offentliggjort den 26. juli 2019 i Journal Officiel de la République française (Frankrigs statstidende) (3). Listen over de erhvervsdrivende, der er omfattet af denne overgangsperiode, er føjet som bilag til nævnte bekendtgørelse vedtaget af Den Franske Republik. Under den nationale indsigelsesprocedure gjorde disse erhvervsdrivende, som lovligt vedvarende har markedsført »Munster«/»Munster-Géromé« i mindst fem år forud for den dato, hvor ansøgningen blev indgivet, indsigelse. 19 erhvervsdrivende har gjort indsigelse mod følgende bestemmelse: »Den mælk, der anvendes til at fremstille »Munster«/»Munster-Géromé«, må udelukkende stamme fra køer af racen Vosgienne, Simmental, Prim'Holstein og Montbéliarde eller en krydsning af disse racer. I så fald accepteres kun køer med en far, der er en raceren tyr af en af de ovennævnte fire racer«. 14 erhvervsdrivende har gjort indsigelse mod følgende bestemmelse: »Af det årlige gennemsnit af malkekvægbesætningens grundfoderration (af tørstof) produceres mindst 95 % i det geografiske område«. Fire erhvervsdrivende har gjort indsigelse mod følgende bestemmelse: »Af det årlige gennemsnit af malkekvægbesætningens grundfoderration (af tørstof) produceres mindst 70 % på bedriften«. Ti erhvervsdrivende har gjort indsigelse mod følgende bestemmelse: »For malkekøerne udgør græs (som tørstof) i en eller anden form mindst 40 % af den årlige gennemsnitlige grundfoderration og mindst 25 % af den daglige grundfoderration hele året«. 13 erhvervsdrivende har gjort indsigelse mod følgende bestemmelse: »Hver malkeko har et græsareal til græsning på mindst 10 ar«. Syv erhvervsdrivende har gjort indsigelse mod følgende bestemmelse: »[Malkekøerne] står på græs i mindst 150 dage om året«. 12 erhvervsdrivende har gjort indsigelse mod følgende bestemmelse: »Foderkoncentrater udgør maks. 1,8 ton tørstof pr. år pr. ko«. Fem erhvervsdrivende har gjort indsigelse mod følgende bestemmelser: »Modningen kræver en specifik atmosfære (på mindst 90 procent relativ fugt) […]. Under gæringsfasen skal temperaturen være på 16 °C eller derover. Under fugtbehandlingsfasen skal temperaturen på modningslageret være mellem 10 °C og 16 °C«.
                  
               
                     (3)
                  
                  
                     Da der er tale om en væsentlig ændring, jf. artikel 53, stk. 2, i forordning (EU) nr. 1151/2012, har Kommissionen i medfør af artikel 50, stk. 2, litra a), i samme forordning offentliggjort ændringsansøgningen i Den Europæiske Unions Tidende (4).
                  
               
                     (4)
                  
                  
                     Da Kommissionen ikke har modtaget indsigelser, jf. artikel 51 i forordning (EU) nr. 1151/2012, skal ændringen af varespecifikationen godkendes —
                  
               VEDTAGET DENNE FORORDNING:
         
            Artikel 1
            Den ændring af varespecifikationen, der er offentliggjort i Den Europæiske Unions Tidende, og som vedrører betegnelsen »Munster«/»Munster-Géromé« (BOB), godkendes.
         
         
            Artikel 2
            Den beskyttelse, der ydes i henhold til artikel 1, er omfattet af den overgangsperiode, som Frankrig har fastsat i medfør af artikel 15, stk. 4, i forordning (EU) nr. 1151/2012 for de erhvervsdrivende, der opfylder betingelserne i nævnte artikel, efter bekendtgørelse af 18. juli 2019 om ændring af bekendtgørelse af 8. november 2018 om ændring af varespecifikationen for den beskyttede oprindelsesbetegnelse »Munster«/»Munster-Géromé«, der blev offentliggjort den 26. juli 2019 i Journal Officiel de la République française (Frankrigs statstidende).
         
         
            Artikel 3
            Denne forordning træder i kraft på tyvendedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 1. februar 2021.
            
               
                  På Kommissionens vegne
               
               
                  For formanden
               
               Janusz WOJCIECHOWSKI
               
                  Medlem af Kommissionen
               
            
         
         
            (1)  EUT L 343 af 14.12.2012, s. 1.
         
            (2)  Kommissionens forordning (EF) nr. 1107/96 af 12. juni 1996 om registrering af geografiske betegnelser og oprindelsesbetegnelser efter proceduren i artikel 17 i Rådets forordning (EØF) nr. 2081/92 (EFT L 148 af 21.6.1996, s. 1).
         
            (3)  JORF nr. 0172 af 26. juli 2019, tekst nr. 75.
         
            (4)  EUT C 295 af 2.9.2020, s. 5.